The NeverEnding Story

"The NeverEnding Story", 'Ilma lõputa lugu' (saksa keeles "Die unendliche Geschichte") on saksa režissööri Wolfgang Peterseni käe all valminud 1984. aasta film, mille aluseks on saksa autori Michael Ende samanimeline teos ("Die unendliche Geschichte" 1979). Filmi avab ja lõpetab selle nimilaul "Never Ending Story", mida esitab filmis inglise poplaulja Limahl.

Sündmustik

10-aastane Sebastian (Barret Oliver) satub kiusajate eest põgenedes väikesesse raamatupoodi, mille omanik, salapärane vanahärra hr Coreander (Thomas Hill), meelitab poisi lugema maagilist raamatut, mis kannab pealkirja "Ilma lõputa lugu" ("The Neverending Story"). Sebastian loeb seda raamatut salamisi kooli pööningul, jäädes sinna kogu järgnevaks ööks. Mida kaugemale Sebastian "Ilma lõputa looga" jõuab, seda enam tundub talle, et ta võtab sellest loost isiklikult osa ja viimaks sõltuvad loos aset leidvad sündmused juba täielikult Sebastiani tegudest. 

Raamatus, mida Sebastian loeb, on peategelaseks noor Atreyu (Noah Hathaway) tasandikurahvaste pühvliküttide hulgast. Atreyu saab kutse tulla Fantaasiamaailma noore Valitsejanna valgest elevandiluust paleesse, kus valitsejanna teener Cairon (Moses Gunn) annab Atreyule tähtsa ülesande: Atreyul tuleb minna laia maailma ja leida Valitsejannale rohtu enne, kui tume jõud Mitte Midagi (The Nothing) kogu maailma hävitab. Selle saavutamiseks peab Atreyu oma relvad maha panema, aga talle antakse nende asemele amulett nimega Auryn, mis kaitseb Atreyut kõigis katsumustes.
Atreyu asub teele, saatjaks üksnes tema valge hobune Artax. Artax upub Kurbuse Mülgastes (The Swamps of Sadness), kuna ei leia endas piisavalt enesekindlust, et edasi minna. Atreyut kaitseb nähtavasti tema amulett.
Atreyu jätkab üksi teekonda ja jõuab Kilbimäele, kus vana sookilpkonn Morla (kes on allergiline Atreyu noorusele ja väga apaatne kõige ümbritseva suhtes), soovitab Atreyule külastada kuulsat ennustajannat, tuntud kui Lõuna Oraakel (The Southern Oracle), kuid lisab samas, et oraakli juurde jõuda on lootusetu, sest ennustaja asub nende vestluspaigast 10 000 miili kaugusel.
Kui kurnatud Atreyu läbi soo edasi liigub, jõuab talle jälile metsik kiskja Gmork, hämarate jõudude saadik, kes on Atreyu teekonna algusest peale üritanud tema ülesannet nurjata. Atreyu päästab napilt kohale lennanud õnnedraakon Falkor. Falkor kannab teadvuseta Atreyu
10 000 miili kaugusele, Lõuna Oraakli naabruskonda, kus elab vana teadlane koos oma naisega. Teadlane väidab, et Lõuna Oraakel on tema spetsiifiline uurimisala, ehkki pole temaga iial isiklikult kohtunud. Teadlane räägib Atreyule kahest katsumuste väravast, mis tal tuleb läbida, enne kui ta pääseb Oraakli jutule. 
Esimest väravat valvavad 2 hiiglaslikku sfinksi, kelle kiiskavate silmade leek ähvardab tuhaks põletada iga mööduja, kel puudub piisav enesekindlus, et väravavahtidest mööda hiilida.
Teises väravas kohtub Atreyu oma Tõelise Minaga, kui näeb peegelseinal talle vastu peegeldumas raamatut lugeva Sebastiani kujutist. See hetk viib segadusse nii Atreyu kui Sebastiani.
Viimaks jõuab Atreyu Lõuna Oraakli ette. Tuleb välja, et Oraakel on duaalne tegelane, just nagu ennist nähtud sfinksid, ta viitab endale "meie"-vormis. Oraakel teatab Atreyule, et kõik, mida Valitsejanna vajab, on uus nimi, ent selle peab talle andma inimlaps väljastpoolt Fantasiamaailma piire.

Mitte Midagi hävitab maailma ja sellest jäävad järele üksnes fragmendid. Tähtedevahelisel alal Fantaasiamaailma fragmentide keskel hõljudes õnnestub Atreyul ja Falkoril üles leida Valitsejanna valgest elevandiluust palee, mis seisab endiselt, kuid Valitsejanna on nüüd üksi - kõik teenrid on lahkunud. 
Mitte Millegi lähenedes avaldavad Atreyu ja lapselik Valitsejanna vastamisi kahetsust, et Inimlaps ei mõista, kes ta on. Palee seinad ja lagi on kokku varisemise äärel, Atreyu kaotab meelemärkuse ja kukub saali põrandale, Valitsejanna jääb üksi kaeblema.
Raamatut lugev inimlaps Sebastian mõistab viimaks, mida tal tuleb teha ja hüüab rõdu pealt valjusti Valitsejanna nime, nimetades teda Kuulapseks (Moon Child).
Viimaks lõppeb kõik hästi - Fantaasiamaailm taastub hävingust, koos sellega tulevad tagasi tema lugematud olendid, kaasa arvatud Atreyu ja tema hobune Artax. Sebastian jääb sellest ajast peale Fantaasiamaailma kaasatuks ja läheb vastu üha uutele seiklustele, astudes julgelt vastu nii oma kiusajatele kui ka kõigele muule põnevale, mida elu talle pakub.

Kategooria: Ameerika Ühendriikide filmid
Kategooria: Ulmefilmid
Kategooria: Fantaasiafilmid
Kategooria: Lastefilmid
Kategooria: Seiklusfilmid
Kategooria: 1984. aasta filmid